**INTREBARI FRECVENTE**

**Când solicit avizarea etica a cercetarii?**

Avizarea etică se solicită înainte de începerea colectarii datelor, pentru a se asigura respectarea drepturilor participanților şi a sprijini cercetarea.

**Ce dată de începere a cercetării menționez pe cerere?**

Calculați data adăugând cel putin 30 de zile datei de depunere a documentelor la Registratura Universității.

**Cine depune documentele solicitate de avizarea etică?**

Toate documentele se depun numai de către cercetătorul principal/ studentul cercetător. Comunicarea comisiei se derulează numai cu cercetătorul principal/ studentul cercetător.

**În ce limba redactez documentele?**

Toate documentele sunt redactate în limba română. Deoarece unele avize etice sunt solicitate de reviste/ instituții/organizații din afara țării, acesta se redactează, de către CECS și în limba engleză. În acest scop, tema cercetării și numele instrumentelor trebuie să apară pe documentele depuse de cercetător în limba română și în limba engleză

**Sub ce formă se depun documentele la CECS?**

Pe suport hârtie se depun documentele în forma finală, la Registratura Universității. Aceste documente vor fi analizate de către comisie și pe baza lor se avizează sau nu cererea.

Înainte de această depunere documentele se vor expedia în format electronic la adresa cecs@unitbv.ro. Documentele în format electronic sunt verificate și pot fi solicitate completari dacă este cazul.

**Dacă o cercetare este avizată etic, constituie aceasta o garanție a corectitudinii designului de cercetare?**

CECS avizeaza o cercetare numai din perspectiva respectarii normelor etice. Avizarea etică a unei cercetari nu trebuie interpretată ca o garanție a corectitudinii metodologiei de cercetare. Descrierea unor aspecte privind metodologia cercetării este solicitată doar pentru mai buna înțelegere a aspectelor etice de către membrii comisiei.

**Ce fac dacă au intervenit modificări în ceea ce privește cercetarea, după ce a fost avizată etic?**

Dacă au intervenit modificări în desfășurarea cercetării (număr de participanți, modalități de selecție, metode, instrumente, riscuri etc.), cercetătorul principal are obligația să informeze CECS, completând F02- Fișa de progres, să o depună la Registratura și să aștepte decizia Comisiei.

**Cercetătorii din domeniile inginerești pot solicita avizarea etică a cercetărilor?**

Da! Tendința actuală este de a considera cercetările inginerești ca experimente sociale cu impact asupra vieții oamenilor ori asupra mediului.

**Studenții pot să solicite avizarea etică a cercetărilor?**

Da, dacă sunt la ciclul masteral sau doctoral. Studenții de la ciclul masteral pot solicita avizarea dacă studiul lor are potențial de publicare, la propunerea indrumatorului care semneaza documentele alături de student. Pentru studenții-masteranzi există un set de documente speciale, marcate cu M.

Studenții-doctoranzi vor completa aceleași documente ca și cadrele didactice/cercetătorii universității.

**Este necesar un acord scris din partea instituțiilor în care se desfășoară o cercetare?**

Da, este necesar! În unele situații, este util ca acest acord să menționeze dreptul cercetătorului de a utiliza explicit numele instituției/ întreprinderii/ firmei.

**Cum se redactează acordul scris din partea instituțiilor?**

Acordul institutiei este similar celui pentru participanti/ parinti/ tutori. El trebuie să fie prezent, în original, în pachetul depus la Registratura.

**Dacă desfășor o cercetare cu colegi de la alte universități, de unde obțin avizul etic?**

Pentru studiile desfășurate în proiecte interinstituționale sau în colaborari colegiale, avizarea se obține, de regulă, de către cercetătorul principal, de la universitatea căreia îi aparține acesta.

CECS poate aviza etic o cercetare științifică al cărei cercetător principal este din altă universitate/ structură de cercetare care nu are comisie de avizare etică a cercetarii științifice. Această avizare se acordă în condițiile existenței unui parteneriat, demonstrat prin documente atasate cererii de avizare, cu cadre didactice ale Universității Transilvania. Un cadru didactic din UniversitateaTransilvania va semna documentele depuse la CECS alături de cercetătorul principal.

**Ce informatii sunt necesare in structura CI?**

Pentru a redacta CI, va puteti orienta după modelul de mai jos sau dupa formularul F03/ F03-M.

**CONSIMȚĂMÂNTUL INFORMAT**

|  |
| --- |
| 1. SCRISOAREA DE INFORMARE A PARTICIPANȚILOR
 |
| **Conținut**  | **Exemplificari**  |
| Date de identificare a cercetătorului principal | Nume, prenume, afilierea instituțională, tel., email |
| Declarația privind cercetarea  | O descriere scurtă privind scopul cercetării, durata preconizată a participării subiectului, numirea metodei folosite, sursa de finanțare. |
| Participare voluntară la cercetare | Informare privind absenta obligativității de participare la cercetare. Toate informațiile necesare pentru a lua decizia de participare la cercetare, cât și dreptul de a se retrage oricând fără a fi sancționat  |
| Descrierea riscurilor previzibile pentru participant | Riscuri emotionale, cognitive, financiare, materiale, afectarea statutului social etc.Daca nu se anticipeaza aparitia de riscuri, acest fapt se mentioneaza in protocolul cercetarii.*Pentru cercetările care implică mai mult decât riscuri minimale este necesară o explicație cu privire la orice compensație pentru participant şi modalitățile prin care se asigură asistență psihologică, medicală în cazul în care se produc prejudicii*. |
| Beneficii aşteptate | Descrierea beneficiilor pentru participant; În cazul în care nu există beneficii directe, cercetătorul va explica modul în care participarea la cercetare va duce la dezvoltarea cunoaşterii, care vor fi beneficiile sociale etc;Beneficii pentru cercetător….*Participarea la orice cercetare fiind voluntara, obținerea de credite/ puncte la nota pentru studenți este acceptată doar dacă se va indica modul in care pot obține aceste puncte/ credite studenții care nu doresc sa* *participe la cercetare.* |
| Descrierea procedurilor | Descrierea procedurilor la care va fi supus participantul (ce va face efectiv in acel studiu); secțiunea este necesară mai ales în cazul cercetărilor care implică intervenții terapeutice/ consiliere/ experimente, dar si pentru interviu, FG, ancheta prin chestionar.*Pentru toate cercetările experimentale, debriefingul este obligatoriu.**Comunicarea rezultatelor, sub formă de raport general sau individual, este obligatorie pentru toate tipurile de cercetări cu participanți umani. Aceasta va respecta confidențialitatea informațiilor.* |
| Asigurarea confidențialitatii datelor | Prezentarea modalităților prin care se va asigura anonimatul şi confidențialitatea datelor (pseudonim, initiale, alte coduri etc.), în eventualitatea că altcineva poate să obțină acces la informații. Măsurile de protejare a confidențialității trebuie explicate subiectului ca parte componentă a procedurii de informare în vederea obținerii consimțământului |
| Refuzul de a participa | Declarația explicită din partea cercetătorului principal că refuzul de a participa nu va implica nici o penalizare sau pierderi de beneficii la care persoana are dreptul în mod obişnuit. |
| Retragerea  | Specificarea faptului că subiectul poate întrerupe în orice moment participarea fără penalizări. |
| Persoana de contact | Date privind persoana de contact (cercetătorul principal sau/si cadrul didactic îndrumător, dacă este cazul) şi modul în care aceasta poate fi contactată (nume, tel. sau email)*In cazul cercetărilor pentru finalizarea studiilor masterale, în scrisoarea de informare a participanților, va fi menționat obligatoriu numele îndrumătorului si datele de contact ale acestuia*. |
| Semnături si data | Semnătura cercetătorului principal si data |
| 1. ACORDUL PARTICIPANȚILOR/PĂRINȚILOR/ TUTORILOR/ ORGANIZAȚIEI
 |
| Date de identificare a celor care consimt participarea | Nume si prenume, calitatea (participant, părinte/ tutore, director de institutie după caz)Semnaturile si data |

**Alte probleme privind CI aflate în atenția cercetătorului**

1. In cazul participanților minori, după obținerea CI al părinților/ tutorilor, se va solicita acordul oral al copiilor. Aceștia au dreptul să refuze participarea chiar dacă ea a fost acceptată de către părinți.
2. Limbajul folosit în redactarea consimțământului informat trebuie să fie adecvat nivelului de înțelegere al participanților vizați.
3. Persoanele cu vârste între 14 si 18 ani pot semna CI numai cu acordul scris al părintilor, tutorilor.
4. Pâna la 14 ani, copiii nu pot semna CI în nici un caz si se va solicita consimtamantul informat parental.
5. În cazul persoanelor fără discernământ (minori, persoane cu dizabilități) trebuie obținut consimțământul de la persoanele care au dreptul legal să decidă în locul acestora.
6. Când colectarea datelor se realizează într-o instituție/organizație, acordul conducerii acesteia este necesar. Conținutul CI este similar cu al CI pentru participanți/ părinți.

**Cui solicit clarificări privind avizarea etică a unei cercetări?**

Solicitarea de clarificări se face la adresa cecs@unitbv.ro, gestionată de Presedintele Comisiei.